**ORDONANŢĂ DE URGENŢĂ nr. 14 din 2 aprilie 2014**

**pentru completarea art. 176 din Legea nr.** [**571/2003**](file:///C:\Users\lorena\sintact%204.0\cache\Legislatie\temp526816\00070190.htm) **privind** [**Codul fiscal**](file:///C:\Users\lorena\sintact%204.0\cache\Legislatie\temp526816\00070193.htm)

Având în vedere faptul că sectorul transporturilor de bunuri poate influenţa pe orizontală evoluţia preţurilor în întreaga economie naţională, precum şi necesitatea menţinerii competitivităţii la nivel internaţional a transportului de călători,

pentru a preîntâmpina posibilele efecte negative ale creşterii nivelului de accize pentru motorină cu 70 euro/1.000 litri **începând cu data de 1 aprilie 2014** pentru sectorul transporturilor de bunuri şi de persoane, **se prevede acordarea unui nivel de accize diferenţiat cu 40 euro/1.000 litri faţă de nivelul standard**, cu respectarea procedurilor specifice în domeniul ajutorului de stat.

În considerarea faptului că această măsură este compatibilă cu **prevederile art. 7** din **Directiva** [**2003/96/CE**](file:///C:\Users\lorena\sintact%204.0\cache\Legislatie\temp526816\12006868.htm) a Consiliului din 27 octombrie 2003 privind restructurarea cadrului comunitar de impozitare a produselor energetice şi a electricităţii,

luând în considerare faptul că această situaţie aduce atingere interesului public general şi constituie un motiv de urgenţă deosebită şi extraordinară, a cărui reglementare nu poate fi amânată,

În temeiul art. 115 alin. (4) din [Constituţia României](file:///C:\Users\lorena\sintact%204.0\cache\Legislatie\temp526816\00068397.htm), republicată,

Guvernul României adoptă prezenta ordonanţă de urgenţă.

**Art. I**

**1.**După **alineatul (5) al articolului 176 din Legea nr.** [**571/2003**](file:///C:\Users\lorena\sintact%204.0\cache\Legislatie\temp526816\00070190.htm) privind [Codul fiscal](file:///C:\Users\lorena\sintact%204.0\cache\Legislatie\temp526816\00070193.htm), publicată în Monitorul Oficial al României, Partea I, nr. 927 din 23 decembrie 2003, cu modificările şi completările ulterioare, se introduc două noi alineate, alineatele (6) şi (7), cu următorul cuprins:

**"(6)** Este supusă unui nivel al accizelor diferenţiat, stabilit **prin diminuarea cu 40 euro/1.000 litri, respectiv cu 47,34 euro/tonă,** a nivelului standard prevăzut pentru motorină în anexa nr. 1, **motorina utilizată drept carburant pentru motor în următoarele scopuri:**

1. **transport rutier de mărfuri în cont propriu sau pentru alte persoane, cu autovehicule sau ansambluri de vehicule articulate destinate exclusiv transportului rutier de mărfuri şi cu o greutate brută maximă autorizată de cel puţin 7,5 tone;**
2. **transportul de persoane, regulat sau ocazional, exclusiv transportul public local de persoane, cu un autovehicul din categoria M2 sau M3,** definit în Directiva [2007/46/CE](file:///C:\Users\lorena\sintact%204.0\cache\Legislatie\temp526816\12002371.htm) a Parlamentului European şi a Consiliului din 5 septembrie 2007 de stabilire a unui cadru pentru omologarea autovehiculelor şi remorcilor acestora, precum şi a sistemelor, componentelor şi unităţilor tehnice separate destinate vehiculelor respective.

**(7)** Reducerea nivelului accizelor prevăzută **la alin. (6) se realizează prin restituirea sumelor reprezentând diferenţa dintre nivelul standard al accizelor şi nivelul accizelor diferenţiat prevăzut la alin. (6) către operatorii economici licenţiaţi în Uniunea Europeană.** Condiţiile, procedura şi termenele de restituire se stabilesc prin hotărâre a Guvernului."

**Art. II**

Măsurile instituite potrivit prevederilor art. I se aplică cu respectarea procedurilor specifice în domeniul ajutorului de stat, pentru motorina achiziţionată după data intrării în vigoare a prezentei ordonanţe de urgenţă şi până la data de 31 martie 2019, cu încadrarea în creditele de angajament şi bugetare aprobate prin legea bugetului de stat pentru Programul "Ajutoare de stat pentru finanţarea proiectelor pentru investiţii din cadrul bugetului Ministerului Finanţelor Publice - Acţiuni generale".

-\*\*\*\*-

|  |
| --- |
| PRIM-MINISTRU  VICTOR-VIOREL PONTA  Contrasemnează:  Ministrul finanţelor publice,  Ioana-Maria Petrescu  Ministrul delegat pentru buget,  Liviu Voinea  Ministrul afacerilor externe,  Titus Corlăţean |

Publicat în Monitorul Oficial cu numărul 241 din data de 4 aprilie 2014